ചങ്ങനാശേരി ആലപ്പുഴ റൂട്ടില് വാട്ടര് ടാക്സി നാളെ മുതല് ഓടിതുടങ്ങും സൗകര്യം ഏര്പ്പെടുത്തുന്നത് എ സി റോഡിലെ ഗതാഗതം നിയന്ത്രണത്തിന്റെ ബദല് മാര്ഗമെന്ന നിലയില് ആലപ്പുഴ: ചങ്ങനാശേരി ആലപ്പുഴ റൂട്ടില് വാട്ടര് ടാക്സി സൗകര്യം ഒരുങ്ങുന്നു. റോഡ് പണിക്കായി എ സി റോഡില് ഗതാഗതം നിയന്ത്രിക്കുന്നതോടെ ബദല് മാര്ഗമെന്ന നിലയിലാണ് വാട്ടര് ടാക്സി സൗകര്യം ഏര്പ്പെടുത്തുന്നത്. നാളെ മുതല് ചങ്ങനാശേരി ആലപ്പുഴ ബോട്ട് റൂട്ട് കനാലില് വാട്ടര് ടാക്സി ഓടും. ഒരു സമയം 10 യാത്രക്കാര്ക്ക് ടാക്സിയില് സഞ്ചരിക്കാം. രണ്ട് ജീവനക്കാരും ഉണ്ടാകും. മണിക്കൂറിന് 1,500 രൂപയാണ് നിരക്ക്. 750 രൂപയ്ക്ക് അര മണിക്കൂര് യാത്ര ചെയ്യാനും അവസരമുണ്ട്. അനുകൂല സാഹചര്യമാണെങ്കില് ആലപ്പുഴ ചങ്ങനാശേരി റൂട്ടില് യാത്ര ചെയ്യാന് രണ്ട് മണിക്കൂറില് താഴെ സമയം മതി. കഴിഞ്ഞ ദിവസം വൈകിട്ട് ഈ റൂട്ടില് ബോട്ട് പരീക്ഷണ ഓട്ടം നടത്തി. രാജ്യത്തെ തന്നെ ആദ്യത്തെ വാട്ടര് ടാക്സിയായി കഴിഞ്ഞ വര്ഷം ആലപ്പുഴയില് ഉദ്ഘാടനം ചെയ്ത ബോട്ടാണ് ഈ റൂട്ടില് എത്തുന്നത്. ശിക്കാര വള്ളങ്ങളുടെയും സ്പീഡ് ബോട്ടുകളുടെയും മാതൃകയിലുള്ള ഡീസല് ഔട്ട് ബോര്ഡ് എന്ജിനിലാണ് പ്രവര്ത്തനം. ലൈറ്റുകള് ഉള്പ്പെടെയുള്ള മറ്റ് ആവശ്യങ്ങള്ക്ക് സൗരോര്ജമാണ് പ്രയോജനപ്പെടുത്തുന്നത്. ആലപ്പുഴയ്ക്ക് പുറമേ കണ്ണൂര് പറശിനിക്കടവിലും ജലഗതാഗത വകുപ്പിന്റെ വാട്ടര് ടാക്സി പ്രവര്ത്തിക്കുന്നുണ്ട്. ടാക്സി വിളിക്കാനുള്ള ഫോണ് നമ്ബറുകള് ഉടന് ലഭ്യമാക്കും. ആലപ്പുഴയിലേക്കും ചങ്ങനാശേരിയിലേക്കും എത്താനുള്ള സൗകര്യം കണക്കിലെടുത്ത് ബോട്ട് നെടുമുടിയില് നിര്ത്തിയിടാനാണ് ആലോചിക്കുന്നത്. Stories you may Like